Feb 24,2019
45 రోజుల్లోపు వేరే సంస్థలకు మారండి!
ముంబయి: ప్రముఖ బ్రోకింగ్‌ సంస్థలైన మోతీలాల్‌ ఓస్వాల్‌, ఇండియా ఇన్ఫోలైన్‌(ఐఐఎఫ్‌ఎల్‌)కు మార్కెట్‌ నియంత్రణ సంస్థ 'సెక్యూరిటీ అండ్‌ ఎక్స్‌ఛేంజి బోర్డ్‌ ఆఫ్‌ ఇండియా' (సెబీ) గొప్ప షాక్‌నిచ్చింది. ఈ సంస్థలకు చెందిన కమోడిటీ విభాగాలకు డెరివేటీవ్స్‌ ట్రేడింగ్‌ చేసే స్థాయి లేదని వెల్లడించింది. ఎన్‌ఎస్‌ఈఎల్‌ దర్యాప్తులో భాగంగా ఈ విషయాన్ని వెల్లడించింది. సెబీ రూ.5,600 కోట్ల ఎన్‌ఎస్‌ఈఎల్‌ కేసును దర్యాప్తు చేస్తోంది. ఎన్‌ఎస్‌ఈఎల్‌కు చెందిన మోసపూరిత కాంట్రాక్టుల విక్రయాలకు ఆ రెండు సంస్థలు ఉద్దేశపూర్వకంగా సహకరించాయన్న ఆరోపణలు వెల్లువెత్తాయి. నోటీసులను అందుకొన్న ఈ సంస్థలు కమోడిటీ డెరివేటీవ్‌ల రిజిస్ట్రేషన్‌కు, బ్రోకరేజీకి ఏమాత్రం తగినవి కావు. 'ఫిట్‌ అండ్‌ ప్రాపర్‌' విధానంలో నమ్మకం చాలా ముఖ్యమైంది. ఈ రెండు సంస్థలు వాటిని కోల్పోయాయి.'' అని సెబీ అధికారి ఒకరు తెలిపారు. ఈ రెండు సంస్థలకు చెందిన కమోడిటీ డెవివేటీవ్స్‌ ట్రేడింగ్‌ వినియోగదారులకు కూడా సెబీ సూచనలు జారీ చేసింది. వినియోగదారులంతా తమ సెక్యూరిటీలను 45 రోజుల్లోపు వేరే బ్రోకింగ్‌ సంస్థలకు మార్పించుకోవాలని పేర్కొంది. ఎన్‌ఎస్‌ఈఎల్‌ కేసులో దాదాపు 300 బ్రోకరేజి సంస్థలను విచారించిన సెబీ ఈ రెండు సంస్థల పేర్లను ఎఫ్‌ఐఆర్‌లో చేర్చింది. మరో ఐదు బ్రోకరేజి సంస్థలకు నోటీసులు జారీ చేసింది. 
మీ స్నేహితులకు రికమెండ్ చెయ్యండి